สเตเฟิน ฟัน เดอ แฟ็ลเดอ

สเตเฟิน ฟัน เดอ แฟ็ลเดอ (เกิด 8 สิงหาคม พ.ศ. 2537) เป็นนักวอลเลย์บอลชายหาดชาวดัตช์ ซึ่งถูกพิพากษาใน พ.ศ. 2559 ว่ามีความผิดฐานข่มขืนกระทำชำเราเด็ก แต่ในโอลิมปิกฤดูร้อน 2024 ได้รับการวินิจฉัยว่ามีคุณสมบัติผ่านเข้าร่วมการแข่งขันได้ โดยมีคณะกรรมการโอลิมปิกดัตช์สนับสนุนการเสนอชื่อ ทำให้เป็นที่วิพากษ์วิจารณ์อย่างกว้างขวาง
การทำงานช่วงต้น.
ใน พ.ศ. 2554 สเตเฟินชนะการแข่งขันวอลเลย์บอลระดับชาติสำหรับผู้เล่นที่อายุไม่เกิน 20 ปี และได้เป็นตัวแทนประเทศเข้าแข่งขันยูโรเปียนเกมส์ 2015
คดีความ.
พฤติการณ์.
ในเดือนสิงหาคม พ.ศ. 2557 สเตเฟินซึ่งขณะนั้นอายุ 19 ปีได้ข่มขืนกระทำชำเราเด็กหญิงวัย 12 ปีคนหนึ่งซึ่งพบเจอกันในเฟซบุ๊ก เด็กหญิงอาศัยอยู่ในเมืองมิลตันคีนส์ ประเทศอังกฤษ สเตเฟินจึงเดินทางมาหาเด็กหญิงถึงบ้าน และเมื่อมารดาของเด็กหญิงไม่อยู่ สเตเฟินล่อลวงให้เด็กหญิงดื่มแอลกอฮอล์จนมึนเมา และลงมือข่มขืนกระทำชำเราเด็กหญิงหลายครั้งที่บ้านของเด็กหญิงเองและที่หาดเฟิร์ซตันซึ่งอยู่ใกล้เคียง
เด็กหญิงได้รับความสะเทือนใจอย่างหนักจนทำร้ายตนเองและกินยาเกินขนาด
ส่วนสเตเฟินนั้นเมื่อข่มขืนกระทำชำเราแล้วได้เดินทางกลับประเทศตน แต่ถูกส่งตัวเป็นผู้ร้ายข้ามแดนกลับมาดำเนินคดีและถูกจับกุมในเดือนมกราคม พ.ศ. 2559
การดำเนินคดี.
สเตเฟินขึ้นศาลเอลส์เบอรีคราวน์ในเดือนมีนาคม พ.ศ. 2559 และรับสารภาพในข้อหาข่มขืนกระทำชำเราเด็ก 3 กระทง โดยเฉพาะข้อหาข่มขืนกระทำชำเราเด็กอายุต่ำกว่า 13 ปี ศาลจึงพิพากษาให้จำคุกสเตเฟิน 4 ปี และให้ขึ้นชื่อสเตเฟินไว้ในทะเบียนผู้กระทำความรุนแรงและกระทำความผิดทางเพศตลอดชีวิต ระหว่างพิพากษา ผู้พิพากษากล่าวแก่สเตเฟินว่า สเตเฟินเป็นผู้ร้ายข่มขืนกระทำชำเรา เป็นอันหมดหวังที่จะเป็นตัวแทนประเทศตนเองเข้าแข่งขันกีฬาโอลิมปิก และหมดสิ้นอนาคตด้านกีฬาแล้ว
สเตเฟินถูกส่งกลับไปรับโทษที่บ้านเกิดเมืองนอนตามสนธิสัญญา โทษของสเตเฟินได้รับการปรับให้เข้ากับกฎหมายดัตช์ในเวลานั้น และข้อหาข่มขืนกระทำชำเราก็ถูกเปลี่ยนเป็นข้อหาล่วงประเวณีแทน สเตเฟินรับโทษเพียง 1 ปีจากกำหนดเดิม 4 ปี และได้รับการปล่อยตัวจากเรือนจำในที่สุด
หลังพ้นโทษ.
ใน พ.ศ. 2560 หลังออกเรือนจำแล้ว สมาคมวอลเลย์บอลดัตช์อนุญาตให้สเตเฟินกลับมาเป็นนักวอลเลย์บอลชายหาดได้ เพื่อให้สเตเฟินเข้าแข่งขันวอลเลย์บอลชายหาดเวิลด์ทัวร์ในปีถัดมา สเตเฟินแข่งได้ที่ 3
หลังจากนั้น สเตเฟินให้สัมภาษณ์แก่สื่อมวลชนเกี่ยวกับคดีความของตนว่า เรื่องราวที่ตนพบเจอมาเป็น "สิ่งไร้สาระทั้งสิ้น" และถือไม่ได้ว่าตนเป็นพวกใคร่เด็ก แต่สเตเฟินมิได้อธิบายขยายความต่อ สมาคมป้องกันการทารุณเด็กแห่งชาติประณามคำพูดของสเตเฟิน โดยระบุว่า เหลือเชื่อที่สเตเฟินไม่รู้สึกผิดหรือสมเพชตนเองแม้แต่น้อย
สเตเฟินยังให้สัมภาษณ์อีกว่า ณ เวลาเกิดเหตุ ตนมีอายุ 19 ปี ได้ตัดสินใจขณะที่ยังไม่พร้อม ยังเป็นเพียงวัยรุ่นที่ไม่รู้เรื่องรู้ราวอันใด และกล่าวว่า สิ่งที่เกิดขึ้นครั้งนั้นเป็นความผิดพลาดอย่างใหญ่หลวงในชีวิต
โอลิมปิก.
ในเดือนมิถุนายน พ.ศ. 2567 สเตเฟินได้รับการวินิจฉัยว่ามีคุณสมบัติสามารถเข้าแข่งโอลิมปิกที่ประเทศฝรั่งเศสในนามของทีมชาติดัตช์ได้ ทำให้เป็นที่วิพากษ์วิจารณ์อย่างกว้างขวาง
เพื่อมิให้เกิดความวุ่นวาย คณะกรรมการโอลิมปิกดัตช์ให้สเตเฟินพักแยกจากนักกีฬาคนอื่น ๆ ในหมู่บ้านนักกีฬา และห้ามสเตเฟินพูดจากับนักข่าวเด็ดขาด คณะกรรมการยังได้ขออภัยที่การเสนอชื่อสเตเฟินเข้าโอลิมปิกครั้งนี้อาจมีผลทางจิตใจต่อเหยื่อการข่มขืนกระทำชำเรา โดยกล่าวว่า คาดไม่ถึงว่าจะเป็นเรื่องที่ผู้คนสนใจมากมายเพียงนี้
สเตเฟินถูกสาธารณชนโห่ไล่ขณะลงสนามแข่งขันในวันที่ 28 กรกฎาคม พ.ศ. 2567 และที่สุดแล้วสเตเฟินแข่งขันแพ้ทีมอิตาลี
ชีวิตส่วนตัว.
สเตเฟินสมรสกับคิม ฟัน เดอ แฟ็ลเดอ (ชื่อสกุลเดิมว่า เบเรินส์) นักวอลเลย์บอลชาวเยอรมันซึ่งร่ำเรียนจิตวิทยาและเข้ารับการฝึกฝนเป็นตำรวจ ทั้งคู่มีบุตรหนึ่งคน